钦定古今图书集成/明伦汇编/官常典/第069卷 > 晋安王子勋
## 钦定古今图书集成/明伦汇编/官常典/第069卷 > 晋安王子勋

按《宋书》本传，“晋安王子勋，字孝德，孝武帝第三子也。
大明四年，年五岁，封晋安王，食邑二千户。仍都督南
兖州、徐州之东海诸军事、征虏将军、南兖州刺史。七
年，改督江州、南豫州之晋熙、新蔡、郢州之西阳三郡
诸军事、前将军、江州刺史。八年，迁使持节、都督雍梁、
南北秦四州、郢州之竟陵、随二郡诸军事、镇军将军”、
宁蛮校尉、雍州刺史。未拜而世祖崩。以镇军将军还
为江州，本官如故。眼患风，为世祖所不爱。景和元年加使持节。时废帝任凶，多所诛害。前抚军谘议参军
何迈，少好武，颇招集才力之士。迈先尚太祖女新蔡
公主，帝诈云主薨，杀宫人代之，显加殡葬，而纳主于
后宫。深忌迈，迈虑祸及，谋因帝出行为变，迎立子勋。
事泄，帝自率宿卫兵诛迈，使八座奏子勋与迈通谋，
又手诏子勋曰：“何迈杀我立汝，汝自计孰若孝武邪？
可自为其所。”遣左右朱景云送药赐子勋死。景云至
盆口，停不进，遣信使报长史邓琬，琬等因奉子勋起
兵，以废立为名。太宗定乱，进子勋号车骑将军、开府
仪同三司。琬等不受命，传檄京邑。泰始二年正月七
日，奉子勋为帝，即伪位于寻阳城，年号义嘉元年，备
置百官，四方并响应，威震天下。是岁，四方贡计，并诣
寻阳，遣左卫将军孙冲之等下据赭圻，又遣豫州刺
史刘胡率大众来屯䧿尾，又遣安北将军袁𫖮总统
众军。台军屯据前谿，断𫖮等粮援。胡遣将攻之，大败，
于是焚营遁走。𫖮闻胡去，亦弃众而奔。沈攸之诸军
至寻阳，诛子勋及其母同逆，皆彝灭。子勋死时年十
一，即葬寻阳庐山。